
«Una illa». Dramatúrgia: Àlex Serrano, Pau Palacios. Assistència dramatúrgia i direcció: Carlota Grau. Intèrprets: Lia Coelho Vohlgemuth, Sara Montalvão, Bartosz Ostrowski, Carlota Grau. Intèrprets locals: Aina Lanas, Nuria Lloansi, Shorlady Preciado, Mario G. Sáez, Raquel Gualtero, Ignacio Jiménez, Arnau Boces, Mabel Olea, Claudi Laudo. Performer hologràfica: Eva de Torróntegui. Coreografia: Núria Guiu. Escenografia i vestuari: Xesca Salvà. Disseny llums: Cube.bz. Música: Nico Roig. Creació vídeos hologràfics: David Negrão. Vídeo morphing: Boris Ramírez. Programació vídeo: David Muñiz. Regidora i performer: Camille Latron. Alumna pràctiques escenografa: Helena Mateos-Serna. ntel·ligències artificials utilitzades durant el procés de creació: GPT-3, Bloom, ChatGPT, DALL·E, Stable Diffusion, Midjourne, FILM. Coordinació producció: Barbara Bloin. Producció executiva: Paula S. Viteri. Management: Art Republic. Agraïments: Josep Marimon, Inês Oliveira, The Algorithmic Bridge, Román Torre, Ventura Kalász, Eva de Torróntegui, Marc Sansalvadó, Chloe Sansalvadó, Teo Sansalvadó, Blanca García Lladó, Alexandra Laudo, Julià Laudo, Claudi Laudo, Rosa Pozuelo, Emilio Palacios, Ayesha Gul. Fotografia: Agrupación Señor Serrano, Midjourney. Una coproducció del Grec 2023 Festival de Barcelona, Câmara Municipal de Setúbal, Rota Clandestina, Festival Internacional de Teatro de Expressão Iberica (FITEI), Centro Cultural CondeDuque, Laboratorio de las Artes de Valladolid (LAVA), CSS Teatro Stabile di Innovazione del Friuli-Venezia Giulia, Festival delle Colline Torinesi, Feikes Huis, SPRING Festival, Departament de Cultura de la Generalitat. Direcció: Àlex Serrano, Pau Palacios. Grec'23. Sala Fabià Puigserver, Teatre Lliure, Barcelona, 7, 8 i 9 juliol 2023.

D'illa en illa i tiro perquè em pilla

Davant de la nova proposta de la companyia Agrupación Señor Serrano hi ha el perill de passar per “retrògrad” si se t'acut dir que no t'acaba de convèncer això de posar el teatre a les mans de la Senyora Intel·ligència Artificial. Però el fet és que els Señor Serrano i la Senyora Intel·ligència Artificial acaben fent una bona parella, no sé si avançada al temps, però almenys sense caure, ells sí que no, en l'etiqueta de “retrògrads”.
I dic això perquè els Señor Serrano han estat dos anys, abans que ningú hi somniés, treballant amb el que ara ja és pràcticament plat de menú de barres de bar, l'anomenada Intel·ligència Artificial (IA) que ho té tot menys la intel·ligència i l'artifici. I ho han fet no amb la popular ChatGPT sinó amb altres plataformes de pagament que ja fa temps que assagen quin negoci en poden treure del nou invent. I d'aquesta nova experiència dels Señor Serrano n'ha sortit «Una illa», un espectacle que canvia o remodela el llenguatge que fins ara havia fet la companyia en una evolució natural i d'experimentació tornant a un registre més original.
«Una illa» s'ha elaborat a base de diferents converses amb aquestes plataformes d'IA partint d'una qüestió tan bàsica com preguntar-li “com hauria de ser un espectacle” i a partir d'aquí, rebent propostes, rebutjant-les, demanant més opcions i escollint al final d'un diàleg i d'un acord aquella proposta que potser no era la més acceptable però si la més consensuada, entre cometes, amb la senyora IA.
L'espectacle és una metàfora de la dificultat de posar-se d'acord amb algú que no pensa el mateix que tu. L'experiència que se'n treu és que la Senyora Intel·ligència Artificial pertany a un sistema educatiu i ideològic determinat, que és el que li permet, sobretot, la constitució nord-americana: és a dir, la IA et pot donar per bo que tinguis armes a casa o que aprovis la pena de mort. Agafa't!
Els Señor Serrano adverteixen que humanitzar alegrement la Intel·ligència Artificial és un risc que corre la generació del segle XXI i això també es pot interpretar com una metàfora subtil d'un avís per a navegants sobre la manipulació política, la manipulació dels mitjans de comunicació, les “fake news” i la potència angoixant de l'excés d'informació descontrolada i difícil d'assimilar.
«Una illa» no ha de confondre. No és un espectacle que s'improvisi a cada funció i que depengui de l'humor que tingui la Senyora Intel·ligència Artificial aquell dia. «Una illa» s'ha elaborat, s'ha reelaborat i s'ha editat i s'ha reeditat fins arribar a la trama final. Tot és, doncs, una convenció que torna, en el fons, a l'essència del teatre.
Sí que la idea del nàufrag i d'una illa parteix d'una de les propostes de la Intel·ligència Artificial o, dit d'una altra manera, de l'opció de triar el millor del pitjor perquè els Señor Serrano no amaguen que darrere de la senyora IA... hi ha —valgui la redundància— cubells plens de simbòliques escombraries que la mateixa societat a la qual pretesament ha d'ajudar li han abocat abans perquè les trituri i les recicli i els les retorni, ni que el resultat, els Señor Serrano no se n'amaguem de dir-ho, sigui kitsch i vulgar, una “horterada”, vaja, amb permís dels DEIEC, que és el nou Diccionari Essencial de la Llengua Catalana i el qual la senyora Intel·ligència Artificial encara no s'ha dignat ni visualitzar-lo tot i que els Señor Serrano li han fet un curs intensiu i per això sona molt de casa quan diu textualment a la pantalla, sempre amb la ballarina Carlota Grau en primer pla amb una coreografia de Núria Guiu i banda sonora de Nico Roig: «Provem-ho, provem d'imaginar junts una peça escènica. Molt bé. ¿Com començaríem? Algú podria entrar a un espai buit. ¿A qui t'imagines? No sé si em puc imaginar a mi mateixa a l'escenari, però sí que puc imaginar-t'hi a tu. D'acord, “jo” sóc a l'escenari.»
I el “jo” li toca a la ballarina, que manté tot l'espectacle a les ordres de la Senyora IA enmig d'hologrames, exuberància audiovisual i profusió d'imatges que més que escalfar l'auditori el refreden, mentre la cosa va d'illa en illa, com si fos el joc de l'oca, corrents perquè la Senyora IA no la pilli.
«Una illa» és una experiència escènica arriscada, que ja s'ha vist fora d'aquí amb èxit, a Porto, Portugal, per exemple, i que, malgrat la Senyora IA, té la memorable i intensa feina dramatúrgica de quatre intèrprets a l'escenari i vuit més de diferents disciplines adaptant i creant les propostes d'il·luminació, so i música darrere el teló... perdó, de la pantalla!, no siguem retrògrads!
Andreu Sotorra, Clip de Teatre, 10 juliol 2023

Del salt d'escala a la profunditat, els Serrano fan un bot
Una illa és un viatge a una altra dimensió per la família de l'Agrupación Sr. Serrano. és lícit i sa que provin de modificar el seu format i que indaguin en altres camps per a enriquir-se artísticament. I perquè poden donar noves visions al camp que ara aborden. Des que el 2011 van descobrir el cinema live arran de Katastrophe (estrenada el 2011) s'hi van abonar. Jugaven amb maquetes i diferentes escales per construir una peça en què, sovint es vinculava l'univers fílmic popular amb una reflexió compromesa. S'han anat desencadenant treballs pulcres com A house in Asia, Birdie o The mountain. L'única peça que va rebre patacades d'aquest estil va ser Kingdom que, precisament, havia estat un altre intent de magnificar la producció. El salt dels Serrano ha estat dels canvis d'escala (ara tot passa a mida natural) a la profunditat de camp: El seu treball juga amb els plans de l'escena, provant de conjugar situacions aparentment contradictòries. Com la realitat, res és unívoc.

La peça parteix del repte de construir una dramatúrgia amb Intel·ligència Artificial. Sembla un discurs fàcil ara que ha esclatat la polèmica pel Chat GPT, però ells fa dos anys que h treballen amb servidors de pagament molt més competents. La conversa, tant falsa com un diàleg sobre l'experiència humana amb l'Alexia, avança i permet que l'obra se segueixi totalment sense pronunciar ni una paraula. Tot és escrit al fons de l'escenari. L'escena es guarda per a aconseguir imatges impactants que sumen o contrasten amb el relat, seguint l'estela de treballs dels Conde de Torrefiel (La chica de la agencia..., La plaza, Una imagen interior...) S'acompanya d'unes il·lustracions que van fent-se complexes i, d'unes línies que delimiten volums es van trasformant en espais concrets de la illa, amb una pintura quasi onírica, un punt infantilitzant amb l'aire de Ramiro Fernández, per exemple.

L'Agrupación Sr. Serrano han desistit de fer una tesi massa tancada com en els anteriors muntatges. Fins ara, era habitual que la seva proposta es tenyís amb certa possibilitat a què fos tot una gran mentida, un grand guignol (Brickmam Brando Bubble Boom). Ara, opten per una tesi molt més prima (de fet, com a Kingdom). La conversa entre la companyia i la màquina s'atura sense raonament i dona pas a uns quadres que avancen l'aventura. Per sort, en el viatge de la protagonista no hi ha la descoberta dels habitants solitaris de cada illa (que podria caure en un plagi d'El Petit príncep i el seu viatge pels diferents planetes) si no una intenció de reafirmar-se com a individu respecte els altres. Siguin monitors d'esgrima o els agradi la pizza amb els condiments que sigui.
Hi ha humor i hi ha intel·ligència. Hi ha molt gust i unes imatges, siguin hologrames o de coreografia grupal que impacten i contrasten amb el moviment continu (més d'una hora repetint pràcticament la mateixa pràctica d'escalfament). Hi ha talent i estil, però, és cert ens falta aquella capacitat de malabarista amb tres boles que té un relat d'encantador de serps.
Els Serrano han fet un bot a sí mateixos. Els ha sortit diferents; com havia de ser. Ara hauran de decidir si continuar per aquest camí (ambiciós) o tornar al seu refugi d'hivern. La seva trajectòria, com la vida, implica triar quin camí volen prendre per abandonar un éxit pel somni d'un de millor, en el qual se sentin que estan creixent.
Jordi Bordes, Recomana, 8 juliol 2023

L'Agrupación Señor Serrano s’embolica amb la IA

La nova proposta d’Agrupación Señor Serrano abandona els recursos escènics que definien els seus treballs, com les gravacions de vídeo, l'streaming o les maquetes, però no renuncia a reflexionar sobre qüestions d’actualitat. I sens dubte la intel·ligència artificial (IA) n’és una. Des d’una perspectiva irònica i una mica naïf, els Serrano decideixen iniciar un diàleg amb una IA a la qual, d’entrada, se li pregunta com construir un espectacle, per després prosseguir en la conversa deixant la iniciativa a la IA, que proposa accions que ja no tenen a veure amb l’espectacle però sí amb la societat. La IA és menys intel·ligent i més artificial, i les seves respostes resulten en general poc engrescadores i molt pertorbadores. Per exemple, quan assegura que sobre la mateixa qüestió té un ventall de respostes perquè triïs la que més et convingui. Tot plegat, en un viatge cap a l'illa del títol, metàfora de l’individualisme que cal arraconar si volem un futur per a tots plegats. Un nosaltres en lloc del jo.

La idea hi és, però l’espectacle acumula un seguit d’escenes sense una relació dramàtica fàcilment reconeixible amb un final paròdic. Hi ha una esplèndida utilització de la tecnologia per crear imatges que es projecten en grans pantalles, hi ha hologrames, hi ha una suggestiva i fins i tot aclaparadora banda sonora electrònica de Nico Roig (diuen que creada amb ajuda d’IA). Sí, hi ha molta feina i una intenció, però també la sensació que, entre tanta tecnologia i tanta IA, els Serrano s’han perdut una mica en la recerca.
Santi Fondevila, ARA, 10 juliol 2023

Solo una isla bonita

Tras una trayectoria impecable que empezó a despuntar con Katastrophe y sus ositos de gominola Haribo sufriendo mil y una catástrofes, y se consolidó con las magníficas A house in Asia y Birdie, la Agrupación Señor Serrano, una de las compañías más originales de la escena europea, da un giro hacia el impacto visual con Una illa, en la que cede el protagonismo a las inteligencias artificiales.
Despojada de las elaboradísimas dramaturgias y relatos visuales de sus anteriores propuestas, Una illa naufraga pese a un despliegue tecnológico que brinda hermosas imágenes y plasticidad. Los vídeos y ‘performers’ holográficos y un impactante vídeo morphing (transformación fluida de imágenes) toman el relevo de los recursos escénicos (maquetas, manipulación de vídeos en tiempo real…) que exigían un gran trabajo ‘in situ’ y conformaban su singular lenguaje escénico, siempre asentado en potentes reflexiones. El resultado ahora es una bonita isla aislada en un mar de escenas sin un buen cabo discursivo al que agarrarse.

La pieza estira el hilo de una simple premisa: el individualismo no lleva a ninguna parte y es preciso construir un nosotros en el que también quepan los otros, los diferentes. Bien común versus bien individual. El mensaje casa con el anuncio de la sala antes de la obra: “En los últimos días se han producido cancelaciones de espectáculos por motivos ideológicos por todo el Estado. Por una cultura libre y dialogante”. Los nuevos gobernantes no admiten a “los otros”.

Los creadores, Àlex Serrano y Pau Palacios, han pasado también ellos mismos del individualismo a un nosotros cada vez más amplio, con más colaboradores. Se han apeado del escenario y han contado para Una illa con la aportación de múltiples talentos tecnológicos y de Núria Guiu, en la coreografía, entre otros.
El montaje empieza con el texto de una conversación con una inteligencia artificial proyectada sobre una pantalla y una artista sobre el escenario realizando una especie de estiramientos que irá repitiendo a lo largo de toda la función. Luego la imaginaremos en una isla y se plantearán las dificultades para interrelacionarse con los habitantes de otras islas, que aparecen bailando dentro de una enorme burbuja de plástico, y con un grupo de monitores de esgrima. Se imponen hasta el final el yo y la soledad, con la protagonista reafirmándose como individuo repitiendo sus movimientos sin ceder a integrarse en las coreografías de los otros, mientras sigue la charla, simple y tópica, con la ‘mente’ artificial. Un nuevo territorio explorado por la Agrupación Señor Serrano que, aunque esta vez no ha llegado a buen puerto, puede abrir puertas muy interesantes a la escena.

Imma Fernández, Recomana, 10 juliol 2023

Pizza amb pinya a l'illa dels morts

Dels perills inherents al creixent poder que ha anat adquirint (i seguirà adquirint cada cop més) la intel·ligència artificial a les nostres vides, se’n ve parlant des de fa dècades. Només cal recordar en aquest sentit l’impacte cultural provocat pel memorable HAL 9000  que van activar l’any 1968 l’escriptor Arthur C. Clarke i el cineasta Stanley Kubrick a 2001. Una odissea de l’espai; aquell súperordinador capaç de posar en marxa autoprotectores accions criminals quan descobreix el què significa sentir la por a la mort (digues-li en el seu cas desconnexió) pròpia dels humans, ens estava llançant ja una senyal d’alerta sobre un futur que estava a tocar. I ara que aquell futur s’ha convertit ja en el nostre present , l’IA s’ha transformat alhora  en el centre d’un molt intens debat que genera opinions sovint ben contrastades.
En qualsevol cas, que l’IA pot resultar quelcom molt perillós capaç de jugar-te molt males passades, ho acaba de demostrar i de patir en carn pròpia Agrupación Señor Serrano en una proposta escènica sorprenentment fallida, si tenim en compte la trajectòria seguida fins ara per una de les nostres companyes més potentment creatives. Tan fallida em sembla aquesta incursió en el territori de l’IA feta amb l’ajut imprescindible de l’IA, que diria que n’està ben necessitada d’un replantejament dramatúrgic capaç de donar-li una mica més de volada al  molt feble conjunt. Un conjunt que, d’altra banda, aquest cop tira mà sovint de recursos més propis d’El Conde de Torrefiel que dels Serrano. I també en aquest sentit, la comparativa juga en contra seva.

Mantenint un tirant a ben poc engrescador diàleg no verbal sinó textual amb una representació de l’IA que respon al nom d’Alèxia i es mou seguint els dictats coreogràfics de Núria Guiu, els Serrano es proposen com a objectiu llançar-nos un missatge d’allò ben bàsic sobre la necessitat de deixar de comportar-nos com a illes individuals, i actuar com a arxipèlags ben avinguts i guiats per la solidaritat emocional. I per arribar a tan positiva (i potser una mica naïf?)  conclusió, i després d’un ben allargat primer contacte amb aquesta Alèxia que des de la seva intel·ligència artificial sembla oferir  poques mostres d’intel·ligència natural, ens conviden a anar donant salts per escenes diria jo que incoherentment enganxades les unes amb les altres ,sense capacitat per adonar-li al conjunt certa sensació de lògica interna.
El tram més visualment vistós ens arriba en forma d’unes projeccions videogràfiques en les quals té una destacada presència la imatge d’una illa que recorda poderosament el torbador quadre d’Arnold Böcklin L’illa dels Morts; tornant al missatge que funciona com a leitmotiv de l’espectacle, es diria que aquesta illa vol ser una metàfora de les letals conseqüències derivades de l’aïllament.
Potser influït per la petjada de HAL9000, aquest tram audiovisual que em sembla  el millor de la proposta, em va recordar una mica el fascinant viatge cap a Júpiter i més enllà de les estrelles que ha de realitzar l’astronauta de 2001 un cop apagada la letal IA. Però mentre en aquell cas el viatge portava cap a espais potser més enigmàtics però sens dubte molt més hipnòtics i suggestius, aquí es limita a conduir-nos cap a una gran bombolla transparent també ben metafòricament obvia.
Això, mentre en els textos projectats adquireixen un banal i inexplicable protagonisme les pitjors pizzes del mercat, i les persones que practiquen el noble art de l’esgrima. Cert: queda clar que l’Alèxia, opta més aviat per ballar sola, enlloc d’apuntar-se a l’idea segons la qual, sempre cal fer pinya. Però  vistos els espais pels quals se la convida a ballar i els personatges amb els quals hauria de fer-ho si s’animés, em resulta difícil retreure-li la seva opció; millor sola que mal acompanyada.

Ramon Oliver, Recomana, 10 juliol 2023

Intel·ligència artificial, foscor i zombis

L’Agrupación Señor Serrano és coneguda, almenys entre els teatraires i els connaisseurs, per ser “els de les maquetes i el cinema en directe”. Amb el seu darrer espectacle, però, retornen als orígens: el teatre visual i el moviment. Com La Veronal, els Serranos són una de les nostres companyies més europees: actuen més a fora que a casa. I només cal llegir la tirallonga de coproductors d’Una illa, el seu darrer espectacle. Setúbal, Porto, Madrid, Valladolid, Venècia, Torí, Amsterdam… “Companyia Easyjet”. O “companyia Interrail”, si ho voleu més sostenible. Els seus processos de creació s’allarguen en el temps i en l’espai, repartits en residències de creació a diversos punts de la geografia. Una illa parla de la intel·ligència artificial (IA, a partir d’ara) o, més ben dit, posa la IA al centre de l’escena. En diàleg, confrontació o lluita amb el fet teatral. El “nosaltres” som tots plegats, creadors i espectadors, tots units fent força. “L’altre” és la màquina, la cosa, el misteri. El mite.

Qui hagi provat de conversar mai amb el ChatGPT veurà que les seves respostes són previsibles i convencionals. “Si li donem escombraries, ens oferirà escombraries”, resumia l’Àlex Serrano a la roda de premsa de l’espectacle. En aquest cas, la companyia ha fet servir l’aplicació OpenAI, i n’ha utilitzat d’altres per crear les imatges que es projecten. “Qui ets?”, pregunten, “Soc un conversador imparcial”, respon ella. No us creieu mai a ningú que faci tal afirmació.
L’espectacle té dues capes principals: els sobretítols, transcripció d’una conversa amb la IA imaginem (i esperem) que més o menys fidedigna, i allò que succeeix en escena. L’illa com a idea i metàfora, Robinson Crusoe i les nostres illes (o bombolles) quotidianes, la por a l’altre i a perdre allò que tenim. “El teu treball creatiu no es pot substituir”. La peça es proposa imaginar un espectacle, però aquest plantejament inicial acaba surant en aigües (internacionals) una mica tèrboles. Culpa de la companyia o culpa de l’IA?

La caixa escènica buida és el lloc on la performer i ballarina Carlota Grau (que també ha fet l’assistència en la direcció i la dramatúrgia) es passarà setanta minuts fent estiraments i exercicis de ioga. El moviment coreografiat per Núria Guiu segueix, també, indicacions suggerides per la mateixa IA. Concomitàncies involuntàries: un dels moviments més icònics del “Single ladies” de Beyoncé relaciona Una illa, directament, amb Las niñas zombi. En parlarem més endavant. Algunes troballes tècniques i escenogràfiques molt suggeridores (disseny de Xesca Salvà), com les “pantalla-ventilador” que fan aparèixer una mena de fantasmes digitals, conviuen amb solucions analògiques una mica gastades, com la gran bombolla de plàstic que ens recorda tant a l’escenografia de Crim i càstig com la d’Enterrando a Dodot. També apareix una performer amb un cap de mussol: feia temps que no vèiem exemples d’aquesta tendència, que el teatre europeu va explotar durant una pila d’anys fins a convertir-la en un clixé.

Al final, la metàfora (i l’espectacle) se’ns explica diverses vegades i de maneres diferents. Servidor, que ja té una edat, prefereix mil vegades un teló groc que voleia elegantment empès per l’aire abans que una intel·ligència artificial feta protagonista. Les màquines ens prendran la feina? El dia que un espectacle es pugui crear (i representar) al 100% mitjançant la intel·ligència artificial, espero que la crítica teatral també la facin les màquines. Així, ens podrem quedar tots plegats a casa, mentre elles treballen. Un futur ideal.

Oriol Puig Taulé, Recomana, 10 juliol 2023

